b'\n_START_ARTICLE_\nKrillihylje\n_START_SECTION_\nUlkon\xc3\xa4k\xc3\xb6\n_START_PARAGRAPH_\nKrillihylkeell\xc3\xa4 on tummanruskea karvapeite, joka haalistuu kes\xc3\xa4n tullen, mutta krillihylje luo sen uudestaan vuosittain tammi-helmikuussa. Sill\xc3\xa4 on r\xc3\xa4pyl\xc3\xa4lliset takaraajat, joita se kohottaa yl\xc3\xb6s j\xc3\xa4\xc3\xa4ll\xc3\xa4 liikkuessaan. Krillihylkeell\xc3\xa4 on my\xc3\xb6s paksu rasvakerros ja rotevat r\xc3\xa4pyl\xc3\xa4t, jotka ovat suureksi avuksi krillihylkeen liikkuessa maalla.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nSyys-lokakuussa tiineet naaraat raahautuvat j\xc3\xa4\xc3\xa4lautoille synnytt\xc3\xa4m\xc3\xa4\xc3\xa4n yhden poikasen. N\xc3\xa4in\xc3\xa4 aikoina uros liittyy naaraan seuraan karkottaen kaikki pedot ja kilpailevat urokset. Naaras imett\xc3\xa4\xc3\xa4 poikastaan nelj\xc3\xa4n viikon ajan. Sin\xc3\xa4 aikana se hy\xc3\xb6kk\xc3\xa4\xc3\xa4 liian tungettelevan uroksen kimppuun. Uros ajaa vieroitetun poikasen tiehens\xc3\xa4 ja parittelee naaraan kanssa j\xc3\xa4\xc3\xa4ll\xc3\xa4. Uutta kumppania se ei pariteltuaan etsi. Vieroitettu poikanen osaa jo uida, ja se j\xc3\xa4tet\xc3\xa4\xc3\xa4n selviytym\xc3\xa4\xc3\xa4n omin avuin. Kahden vuoden kuluttua siit\xc3\xa4 on kasvanut t\xc3\xa4ysikasvuinen hylje. Krillihylje saavuttaa sukukypsyyden 3\xe2\x80\x936-vuotiaana.\n_START_SECTION_\nRavinto\n_START_PARAGRAPH_\nKrillihylje k\xc3\xa4ytt\xc3\xa4\xc3\xa4 ravintonaan nimens\xc3\xa4 mukaisesti krillej\xc3\xa4, pieni\xc3\xa4 katkarapuja muistuttavia \xc3\xa4yri\xc3\xa4isi\xc3\xa4. Niit\xc3\xa4 se nauttii arviolta 20 kg p\xc3\xa4iv\xc3\xa4ss\xc3\xa4. Se seurailee krilliparvia, ahmii krillej\xc3\xa4 avonaiseen suuhunsa ja nielee sellaisenaan, hieman samaan tapaan kuin hetulavalaat. Valaista poiketen krillihylje ei siivil\xc3\xb6i ravintoa hetuloilla, vaan sahalaitaisilla hampaillaan. Se pystyy my\xc3\xb6s imaisemaan saalisel\xc3\xa4imen onkalosta. Vaeltelevia krilliparvia seuraillessaan krillihylje joutuu joskus pois ahtoj\xc3\xa4\xc3\xa4vy\xc3\xb6hykkeelt\xc3\xa4. Vaarana on silloin, ett\xc3\xa4 se itse joutuu merileopardin tai miekkalavaan saaliiksi.'